section_heading: Prvi svjetski rat
paragraph_text: Nakon ulaska Italije u rat na strani Antante Frugoni je imenovan zapovjednikom 2. armije. Navedena armija prema talijanskom ratnom planu držala je liniju bojišta u duljini od 35 km u području Gorice, te je u početnim operacijama trebala prijeći Soču i zauzeti njenu lijevu obalu, što joj međutim, nije pošlo za rukom niti u Prvoj bitci na Soči, a niti u Drugoj bitci na Soči koja je uslijedila ubrzo nakon prve. Zapovijedajući 2. armijom do kraja 1915. sudjeluje u Trećoj i Četvrtoj bitci na Soči u kojima 2. armija, kao niti u prve dvije bitke, nije postigla značajnije rezultate. Već od početka odnosi između Frugonija i načelnika Glavnog stožera Luigija Cadorne nisu bili najbolji. Posebice su se pogoršali kada je Cadorna od Frugonija zatražio da, protivno njegovoj volji, promakne svojega načelnika stožera Pietra Badoglia. Ipak, pauza u operacijama zbog nastupajuće zime omogućili su da se odnosi dvaju zapovjednika vrate u normalu.